SKRIFTLIG FORESPØRGSEL E-2466/00

af Paulo Casaca (PSE), Isidoro Sánchez García (ELDR), Margie Sudre (PPE-DE), Roy Perry (PPE-DE), Mariotto Segni (UEN) og Jean-Claude Fruteau (PSE) til Kommissionen

(24. juli 2000)

Om: Øer

I EF-traktatens artikel 154 om transeuropæiske net anføres som bekendt udtrykkeligt, at det er nødvendigt at skabe forbindelse mellem på den ene side øområder, indlandsområder og randområder og på den anden side Fællesskabets centrale områder.

For øernes vedkommende ser det imidlertid ud til, at denne bestemmelse kun er anvendt ganske lidt.

Kan Kommissionen forelægge en liste over de TEN-projekter (inden for både transport-, energi- og telekommunikationsområdet), som er kommet øer i Den Europæiske Union til gode;

Kan Kommissionen også på et tidspunkt, hvor den forelægger Parlamentet og Rådet en rapport om ændring af retningslinjerne for TEN-projekterne oplyse, hvilke projekter vedrørende øer der kan forventes at blive erklæret støtteberettigede?

Kan den endelig meddele, hvilke foranstaltninger den agter at foreslå, for at der inden for rammerne af TEN-projekterne i fremtiden lægges større vægt på at styrke forbindelserne mellem Fællesskabets øer og dets centrale områder?

Samlet svar afgivet på Kommissionens vegne af Loyola de Palacio på skriftlige forespørgsler E-2446/00 og E-2466/00

(10. november 2000)

Mange transeuropæiske projekter (TEN) inden for energi, transport og telekommunikation vedrører øer. Transport -og energiprojekter er fastlagt i retningslinjerne for udvikling af det transeuropæiske transportnet(1) og i retningslinjerne for transeuropæiske net på energiområdet(2). På transportområdet vedrører de vigtigste ø-projekter almindeligvis havne og lufthavne. På energiområdet indbefatter projekterne af fælles interesse indførelse af naturgas samt udlægning af undersøiske elkabler til visse øer. På telekommunikationsområdet omfatter de fleste TEN-projekter direkte eller indirekte øerne, eftersom telekommunikation pr. definition forbinder de forskellige regioner i Europa. Særlige eksempler er projekter inden for telemedicin og fjernundervisning rettet mod borgere i fjerntliggende områder samt projekter vedrørende katastrofeforvaltning.

For at kunne få EU-støtte skal projekterne først godkendes af de nationale administrationer. En komplet liste over projekter, der har modtaget økonomisk støtte via TEN-budgettet findes i den årlige TEN-beretning, som sendes til Parlamentet. Det skal imidlertid understreges, at størstedelen af finansieringen af TEN-projekter på øerne stammer fra strukturfondene og Samhørighedsfonden samt fra de nationale myndigheder. Oplysninger om disse projekter findes i den årlige beretning om Samhørighedsfonden og den årlige liste over strukturfondsprojekter på over 50 mio., som begge sendes til Parlamentet.

Kommissionen er i færd med at forberede en rapport som led i revisionen af TEN-retningslinjerne på transportområdet, hvor den vil foreslå at fortsætte med at støtte TEN-projekter på øerne. På energiområdet vil Kommissionen understrege betydningen af at udvikle de vedvarende energikilder, særlig på øerne, og tilslutte produktionsanlæggene for disse energiformer til indbyrdes forbundne netværk. Revisionen af TEN-retningslinjerne inden for telekommunikation starter først i september 2000. Da udvælgelsen af telekommunikationsprojekter sker via åbne indkaldelser af forslag, er der ingen specifikke kriterier for støtteberettigelse for ø-projekter. En bedre formidling af informationen om støttemulighederne for ø-projekter under de forskellige (europæiske og nationale) TEN-telekom-informationsdage kunne dog bidrage til at styrke forbindelserne med øerne.

(1) EFT L 228 af 9.9.1996.

(2) EFT L 161 af 29.6.1996.